text: Jens Elmegård Rasmussen
  
  publiceret: 2022-08-25 19:00:44+02:00
  Jens Elmegård Rasmussen var en dansk sprogforsker, fra 1989 lektor i indoeuropæisk ved Københavns Universitet, hvor han i 2008 blev leder af det tværvidenskabelige forskningscenter Roots of Europe.
  Elmegård Rasmussens teorineutrale og udogmatiske tilgang til indoeuropæistikken er internationalt blevet kendetegnende for fagets "københavnerskole". Helt centralt i hans forskning stod rekonstruktionen af sproglige mellemstadier samt forsøget på at forklare uregelmæssigheder i det indoeuropæiske grundsprog som udviklinger fra ældre regelmæssige systemer.
  Blandt hans vigtigste resultater er afdækningen af den historiske baggrund for aflyden og andre dele af morfofonologien, jf. bl.a. doktordisputatsen Studien zur Morphophonemik der indogermanischen Grundsprache (udkommet 1989, forsvaret 1990). Han forskede desuden i eskimoisk-aleutiske sprogs udvikling og var en af fortalerne for eksistensen af nostratisk som en sproglig storæt.
  Jens Elmegård Rasmussen var gift med sprogforskeren Birgit Anette Olsen, der ved hans død efterfulgte ham som leder af Roots of Europe.